Завършени са 72% от ремонта на Централна жп гара София. Работи една пета от приемното здание | gradat.bg
Завършени са 72% от ремонта на Централна жп гара София. Работи една пета от приемното здание
Градът | 13 Октомври 2015, 12:58
Проектът "Рехабилитация на гаров комплекс Централна гара София"обхваща рехабилитация на приемното здание, подлезите в гарата, пероните и перонното покритие, част от приемно-отправните коловози и контактната мрежа и прилагане на мерки за енергийна ефективност. Той включва и реконструкция на обеми в приемното здание, обособяване на нови обществени помещения и вътрешни стълбища. Към началото на октомври изпълнението на проекта достигна 72%.
Към началото на октомври изпълнението на ремонта на Централна жп гара достигна 72%, каза Ивайло Дженев, ръководител на проекта за жп гарите в НКЖИ, пред журналисти. Вече работи една пета от сградата.
Обектът е труден за ремонт от конструктивна гледна точка. Строителството ще се забави с месец и ще завърши през януари 2016 г., смета Ивайло Дженев. По негово мнение строителите и НКЖИ ще направят всичко възможно да усвоят европейското финансиране по проекта до края на годината. То съставлява 85% от общата стойност на ремонта. г. В източната част на приемното здание се включва мултифункционална зала с размери 50 на 30 метра, покрита със специална настилка, която да я прави удобна не само а концерти, но и за спортни събития, каза Ивайло Дженев. В заданието към ремонта е включено изискване да се осигури площ, която да бъде отдавана под наем от собственика НКЖИ. Решението на проектанта е многофункционална зала.
Проектът за Централна гара София обхваща рехабилитация на приемното здание, подлезите в гарата, пероните и перонното покритие, част от коловози и контактна мрежа, прилагане на мерки за енергийна ефективност, оборудване с фотоволтаици, които ще произвеждат част от необходимата за приемното здание енергия. Изпълнява се конструктивно усилване за осигуряване на антисеизмична устойчивост на приемното здание. Това се наложи и поради архитектурните промени в зданието, които ще доведат до повишено натоварване върху конструктивните елементи. Особено внимание се обръща върху осигуряването на условия за достъпна среда за хората с намалена подвижност, което е един от основните хоризонтални принципи на Европейската кохезионна политика. Вече се положени соларните панели - те се намират върху перонните покрития. Серпантините за топла вода са разположени в покривната част на сградата.
В интервю за в. "Строителство Градът" Мария Чакърова, директор на дирекция "Стратегическо развитие и инвестиционни проекти" в ДП НКЖИ, заяви:
"Проектът за рехабилитация на гаровия комплекс на Централна жп гара София е труден. При работата си строителите откриват много непредвидени допълнителни "язви" в конструкцията и общото състояние на сградата. Затова вървим към удължаване на срока за строителство.."
Проект: ,,Рехабилитация на гаров комплекс Централна гара София"
Стойност на строителния договор: 61 559 161 лева без ДДС (с 10 % непредвидени разходи)
Стойност на договора за строителен надзор: 1 149 500 лева без ДДС (с 10 % непредвидени разходи)
Финансов източник: ОП "Транспорт"2007-2013 и национален бюджет
Бенефициент: ДП НКЖИ
Обновяването на Централна жп гара София е част от проект:"Рехабилитация на гарови комплекси по TEN-T мрежата - ,,Рехабилитация на гаров комплекс Централна гара София", "Рехабилитация на гаров комплекс жп гара Бургас, пътническа", "Преустройство и саниране на приемно здание гара Пазарджик – II-ри етап"
Обща стойност на проекта е 89 826 649,96 лева
Етикети коловоз, жп проект, енергийна ефективност, Централна жп гара София